कार एक्सपो में घूमने गए तो मिला Cardekho.com का आइडिया, अब सर्च में नंबर वन
Car Search Platform CarDekho Success Story - गूगल पर कार (Car) सर्च करेंगे, तो सबसे टॉप पर cardekho.com दिखेगा। 15 साल पहले दो भाइयों ने एक छोटे से गैराज से इस कंपनी की शुरुआत की थी
गूगल पर कार (Car) सर्च करेंगे, तो सबसे टॉप पर cardekho.com दिखेगा। 15 साल पहले दो भाइयों ने एक छोटे से गैराज से इस कंपनी की शुरुआत की थी। अब इसका टर्नओवर 1600 करोड़ रुपए से ज्यादा है।
'Unicorn Dreams with कुशान अग्रवाल' में आज हमारे साथ हैं इसी के फाउंडर अमित जैन। बातें कंपनी की शुरुआत, जर्नी और एक आइडिया को कामयाब बिजनेस में बदलने की। तो चलिए शुरू करते हैं…
कुशान: आपने कार देखो की शुरुआत कब और कैसे की? आपने इस मार्केट गैप को कैसे पहचाना?
अमित जैन: 2008 की बात है। मैं अपने भाई अनुराग के साथ एक एक्सपो में कार देखने गया था। एक्सपो से लौटने के बाद हमने उन कारों के बारे में ऑनलाइन सर्च किया, लेकिन हमें प्रॉपर इन्फॉर्मेशन नहीं मिली। इससे पता चला कि मार्केट में इन्फॉर्मेशन गैप है। हमारी तरह और भी लोग होंगे, जिनके साथ ऐसा होता होगा।
इसके बाद हमने उस ऑटो एक्सपो से ब्रोशर लिया और उनकी इन्फॉर्मेशन का एक डेटा बेस तैयार किया। इसके बाद अपनी साइट बनाई और उस पर डेटा अपलोड करने लगे। करीब एक हफ्ते में हमने डेटा अपलोड कर दिया। इसके बाद धीरे-धीरे लोग हमारी साइट पर आने लगे। तीन साल बाद यानी 2011 में हमारी वेबसाइट सबसे ज्यादा सर्च की जाने वाली ऑटो साइट बन गई।
कुशान: आपने कस्टमर्स को अट्रैक्ट करने के लिए क्या मार्केट स्ट्रैटजी अपनाई?
अमित जैन: हमारे पास पैसे नहीं थे। हमने 2007 से 2013 के बीच मार्केटिंग पर एक रुपए भी खर्च नहीं किए। हमने एक ऐसी साइट बनाई जो यूजर फ्रेंडली थी। इस वजह से हमारे ऑर्गेनिक यूजर्स की संख्या बढ़ती गई।
इसके बाद हमने SEO (सर्च इंजन ऑप्टिमाइजेशन) पर काम करना शुरू किया। इससे हमारी रीच और बढ़ी। 2014 तक हम मार्केट में लीड करने लगे। अभी हमारी साइट पर हर महीने 100 मिलियन यानी 10 करोड़ यूजर्स आते हैं। इनमें से 90% ऑर्गेनिक हैं।
हम लोग आज भी कम से कम खर्च मार्केटिंग पर करते हैं। इसके पीछे सबसे बड़ी स्ट्रैटजी है प्लानिंग। हम इस बात पर फोकस करते हैं कि कैसे एक कस्टमर दूसरा कस्टमर ला सकता है। सोशल मीडिया पर क्या करें कि कस्टमर्स हमारी साइट पर आए, हमारा ऐप ओपन करना उसकी हैबिट बन जाए।
कुशान: इस सेक्टर में और भी प्लेयर्स आ रहे हैं। आपने खुद को उनसे कैसे अलग रखा और एक मार्केट लीडर कैसे बने रहे?
अमित जैन: हमने अपनी साइट कंज्यूमर के अराउंड बनाई, जबकि ज्यादातर प्लेटफॉर्म कार सेंट्रिक हैं। जैसे किसी को कार खरीदनी है, तो हमने उसके लिए न्यू कार और यूज्ड कार का सेगमेंट लॉन्च किया।
कार खरीदने के लिए लोन चाहिए। इसके लिए हमने रुपी प्लेटफॉर्म बनाया। उसी तरह इंश्योरेंस के लिए इंश्योरेंस देखो और फिर पुरानी कार को बेचने के लिए सेल कार कैटेगरी बनाई। ये सारी चीजें यूजर सेंट्रिक हैं। इस वजह से हमें अच्छी ग्रोथ मिली।
अब तक हम तीन हजार करोड़ रुपए का प्रीमियम दे चुके हैं। 10 हजार करोड़ रुपए का लोन दे चुके हैं। 26 बैंक हमारे लोन पार्टनर हैं।
कुशान: भारत के मुकाबले चीन में सेकेंड हैंड कार का मार्केट कितना बड़ा है?
अमित जैन: भारत का मार्केट अभी काफी छोटा है। चीन तक पहुंचने में वक्त लगेगा। भारत में प्रति हजार लोगों पर सिर्फ 24 लोगों के पास कार है, जबकि चीन में 200 लोगों के पास।
यानी फासला लंबा है, लेकिन भारत तेजी से ग्रो कर रहा है। इन्फ्रास्ट्रक्चर बेहतर हो रहा है। इकोनॉमी तेजी से बढ़ रही है। आने वाले सालों में इसका फायदा होगा। हमारी जो कंपनी है, वह 5-10 साल के लिए नहीं बनी है, ये सेंचुरी के लिए बनी है।
कुशान: भारत में EV का ट्रेंड कैसा रहा है? अगले पांच साल में ये कितना ग्रो करेगा, इसकी प्राइज पेट्रोल-डीजल वाली गाड़ियों के बराबर कब होगी?
अमित जैन: पेट्रोल और डीजल को इंपोर्ट करने में बहुत पैसा खर्च होता है। इसलिए बहुत जरूरी है कि हम खुद से एनर्जी जेनरेट करें। इलेक्ट्रिक व्हीकल (EV) में इसका स्कोप है। इंडिया में ग्रीन इलेक्ट्रिसिटी और सोलर इलेक्ट्रिसिटी में काफी स्कोप हैं।
अभी देश में हर महीने 70 हजार EV बाइक बिकने लगी हैं। इसकी सबसे बड़ी वजह है बैट्री। इसकी बैट्री निकालकर आप घर ले जा सकते हैं। कार की बैट्री इस तरह नहीं निकाली जा सकती। इसलिए करीब 7-8 हजार कारें ही हर महीने बिक रही हैं।
अगले चार साल में 15 प्रतिशत कारें EV की बिकेंगी। वहीं बाइक के मामले में यह आंकड़ा 40 प्रतिशत तक पहुंच जाएगा। बहुत सारे चार्जिंग प्लेटफॉर्म भी आ रहे हैं। इसका भी फायदा होगा।
एक और बड़ी वजह है कि लिथियम की प्राइज धीरे-धीरे कम हो रही है। इसका असर भी कॉस्ट पर होगा और कीमतें घटेंगी।जहां तक खर्च की बात है, EV और ऑयल बाइक दोनों का खर्च एक जैसा ही है।
कुशान: अगले पांच सालों के लिए आपके क्या ऑब्जेक्टिव्स हैं?
अमित जैन: हमारा ऑब्जेक्टिव है मोबिलिटी। ज्यादा से ज्यादा लोग साइट पर आएं और उनकी हर जरूरत हम पूरी कर पाएं। इसलिए हमने कार खरीदने और बेचने के साथ ही इंश्योरेंस और लोन की फैसिलिटी भी रखी है।
आने वाले दिनों में हो सकता है कि नई जेनरेशन कहे कि हमें दो-तीन साल के लिए गाड़ी चाहिए, तो हमें उसके हिसाब से सब्सक्रिप्शन प्लान करना पड़ेगा।
हमारा फोकस सस्टेनिबिलिटी पर है। हम चाहते हैं कि EV ज्यादा से ज्यादा लोग यूज करें। हम लोगों को अवेयर कर रहे हैं। ताकि हम अपने बच्चों को ग्रीन अर्थ दे पाएं।
कुशान: आपका शार्क टैंक का सफर कैसा रहा? शार्क बनने के लिए किस बात ने आपको मोटिवेट किया?
अमित जैन: फर्स्ट सीजन में के दौरान मैंने देखा कि मेरे आसपास रहने वाले बच्चे, दोस्तों के बच्चे शार्क टैंक की बात कर रहे हैं। हम लोगों के टाइम ऐसा नहीं होता था। हमें तो एक स्टेबल नौकरी की बात बताई जाती थी। मुझे लगा यार ये तो बहुत अच्छा बदलाव है। 9-10 साल के बच्चे एंटरप्रेन्योरशिप की बातें कर रहे हैं।
मुझे लगा कि मैंने 15-16 सालों में जो कुछ सीखा है, उसे इस शो के जरिए पूरे इंडिया तक पहुंचा सकता हूं।
शार्क टैंक में छोटे-छोटे शहरों से कंटेस्टेंट आते हैं। उनके आइडिया को सुनने के बाद आम लोगों को लगता है कि यार ये तो मैं भी कर सकता हूं। उससे एक ट्रिगर पॉइंट मिलता है। हर शहर में कुछ ना कुछ यूनीक चीजें हैं, जहां से आप धंधा कर सकते हो। यह चीज शार्क टैंक में देखने को मिली।
अब महिलाएं भी शार्क में आ रही हैं। ये काफी अच्छी बात है। इससे इकोनॉमी बिल्ट होगी। पैर कैपिटा इनकम बढ़ेगी।
कुशान: क्या कभी ऐसा वक्त आया जब आपको लगा कि बस बहुत हो गया? आपने खुद को उस मुश्किल वक्त से कैसे निकाला?
अमित जैन: मुझे तो कभी ऐसा लगा ही नहीं। हमेशा एक्साइटमेंट रहा कि मजा आ रहा है। फेल्योर को मैंने हमेशा लर्निंग के रूप में देखा। भगवान का शुक्र है कि मैं जितना डिजर्व करता हूं, उससे ज्यादा ही मिला। कभी थका होने की फीलिंग नहीं हुई। कभी ऐसा नहीं लगा कि यार आज ऑफिस जाना है।
कुशान: आप देश के यंग एंटरप्रेन्योर्स को बिजनेस और पर्सनल टिप्स क्या देंगे?
अमित जैन: मैं तो एंटरप्रेन्योर्स से यही कहूंगा कि सिर्फ स्टार्टअप करने के लिए स्टार्टअप मत करो। धंधा बनाने के लिए करो। कुछ ऐसी चीज ढूंढो जिसकी कमी हो, तुम्हारे पास एक ऐसी टीम होनी चाहिए, जिसके जरिए तुम बेहतर कर सकते हो।
कई ऐसे यंग लोग मिलते हैं जो बहुत एक्साइटेड रहते हैं कि मुझे तो बस स्टार्टप करना है, यह तरीका ठीक नहीं है। इंडिया में बहुत सारे मार्केट पहले से हैं। आपको प्लान करना होगा कि आप क्या प्रोडक्ट बनाएंगे और उसे किन लोगों तक पहुंचाएंगे।
कुशान: आप फ्री टाइम में क्या करना पसंद करते हैं?
अमित जैन: मैं परिवार के साथ टाइम स्पेंट करता हूं। बच्चों के साथ, मां के साथ, पत्नी के साथ टाइम स्पेंट करता हूं। मुझे गेम पसंद है। मूवी देखना पसंद है। वेब सीरीज देखता हूं।
चलते-चलते यूनिकॉर्न ड्रीम्स सीरीज की ये 3 स्टोरीज भी पढ़ लीजिए...
1. बिजनेस बेहद मुश्किल, लेकिन करियर के लिए भरपूर मौके; BIBA के MD ने बताई फैशन इंडस्ट्री की इनसाइड स्टोरी
35 साल पहले 8 हजार रुपए के लोन से शुरू हुआ बीबा आज भारत में फीमेल फैशन की एक मिसाल है। महिलाएं अपने वार्डरोब में बीबा के कपड़े जरूर रखना चाहती हैं। इसी का नतीजा है कि भारत में अब तक बीबा के 310 से ज्यादा स्टोर्स खुल चुके हैं। (पढ़िए पूरा इंटरव्यू)
2. स्पेन से टाइल्स इम्पोर्ट करते थे, कस्टमर के कहने पर इसे बनाना शुरू किया; आज देश की सबसे बड़ी टाइल्स कंपनी
34 साल पहले कजारिया टाइल्स कंपनी की शुरुआत हुई थी। आज कजारिया देश में टाइल्स मैन्युफैक्चरिंग करने वाली सबसे बड़ी कंपनी है। वहीं, पूरी दुनिया में 9वें नंबर पर है। (पूरा इंटरव्यू पढ़िए)
3. IPL शुरू हुआ तो आया Dream 11 का आइडिया; फुटबॉल में फैंटसी, तो क्रिकेट में क्यों नहीं
टीवी पर आपने ऐड देखा होगा। जिसमें महेंद्र सिंह धोनी कहते हैं कि ‘अरे वाह दिमाग लगाना है तो Dream 11 पर लगाओ न’, या फिर हार्दिक पांड्या का वो ऐड- ‘अगर ड्रीम बड़ा हो, तो कोई अकेला नहीं होता, Dream Big Dream 11।’ क्रिकेट में दिलचस्पी रखने वालों के लिए Dream 11 कोई नई चीज नहीं है। देश की पहली क्रिकेट फैंटसी कंपनी, पहली गेमिंग यूनिकॉर्न। आज दुनियाभर की फैंटसी कंपनियों में टॉप पर है। (पूरी स्टोरी पढ़िए)